CELEX: 32013D0620(02)
Language: et
Date: 2013-06-18 00:00:00
Title: Komisjoni otsus, 18. juuni 2013 , millega luuakse pilvandmetöötluse lepinguid käsitlev komisjoni eksperdirühm

20.6.2013   
            
            
               ET
            
            
               Euroopa Liidu Teataja
            
            
               C 174/6
            
         KOMISJONI OTSUS,
   18. juuni 2013,
   millega luuakse pilvandmetöötluse lepinguid käsitlev komisjoni eksperdirühm
   2013/C 174/04
   EUROOPA KOMISJON,
   võttes arvesse Euroopa Liidu toimimise lepingut
   ning arvestades järgmist:
   
               (1)
            
            
               27. septembril 2012. aastal võttis komisjon vastu teatise Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Pilvandmetöötluse võimaluste kasutamine Euroopas” (1). Teatises rõhutas komisjon oma eesmärki võimaldada ja hõlbustada kõigis majandussektorites kiiremat üleminekut pilvandmetöötlusele, mis võib vähendada info- ja kommunikatsioonitehnoloogia kulusid ning, ühendatuna uute digitaalsete äritavadega, võib hoogustada tootlikkust, majanduskasvu ja töökohtade loomist.
            
         
               (2)
            
            
               Teatises nimetatud tegevuste hulgas on ka komisjoni kavatsus töötada pilvandmetöötluse turvaliste ja õiglaste lepingutingimuste nimel. See on vastuseks sidusrühma muredele seoses pilvandmetöötluse lepingutega. Ühelt poolt osutasid pilvandmetöötlusteenuste pakkujad asjaolule, et olemasoleva õigusraamistiku keerukus ja ebamäärasus teevad piiriülese tegevuse keerulisemaks. Samas ei tea pilvandmetöötlusteenuste tarbijad, keda kaitsevad kehtivad Euroopa Liidu õigusaktid, sageli oma õigusi ning teenusepakkuja ei teavita neid piisavalt selgel ja arusaadaval moel lepingutingimustest. Tarbijate ning väikeste ja keskmise suurusega ettevõtjate esindajad juhtisid tähelepanu sellele, et ebaselged ja tasakaalustamata pilvandmetöötluslepingud muudavad pilvandmetöötluse kasutamise neile vastumeelseks. Komisjon kavatseb tegeleda ka pilvandmetöötluslepingutega seotud isikuandmete kaitse aspektidega.
            
         
               (3)
            
            
               Pilvandmetöötluse lepingute puhul tunnevad kasutajad muret veel selliste teemade pärast nagu otsene ja kaudne vastutus ning võimalikud vastutuse piirangud näiteks seoses turvarikkumiste, andmeterviklikkuse, konfidentsiaalsuse ja teenuste järjepidevusega, õiguskaitsevahendid selliste teenusetõrgete puhul nagu maasoleku aeg ja andmekadu, ühepoolsed muudatused, mida teenuseosutaja teeb lepingusse pärast selle sõlmimist, lepingu lõpetamine ja selle tagajärjed, muu hulgas andmete alleshoidmise küsimus.
            
         
               (4)
            
            
               Komisjon kavatseb lihtsustada pilvandmetöötluse teenuseosutajate ning tarbijate ja väikeettevõtjate vaheliste kokkulepete täiustamist. Soovitud tulemuseks on usalduse loomine ning liidus pilvandmetöötluse kasutuselevõtu ja arendamise hõlbustamine, arvestades selle suuri majanduslikke võimalusi. Komisjon kavatseb ühtlasi lihtsustada Euroopa Parlamendi ja nõukogu 24. oktoobri 1995. aasta direktiivi 95/46/EÜ (üksikisiku kaitse kohta isikuandmete töötlemisel ja selliste andmete vaba liikumise kohta) (2) kohaldamist selles osas, mis puudutab pilvandmetöötluse lepinguid.
            
         
               (5)
            
            
               Komisjon kavatseb lihtsustada sidusrühmade kokkuleppeid, millega edendatakse turvalisi ja õiglasi lepingutingimusi teenusepakkujate ning tarbijate ja väikeettevõtjate vahelistes pilvandmetöötluse lepingutes. Komisjon peaks selle eesmärgi saavutamiseks aktiivselt kaasama sidusrühmi, toetudes nende asjatundlikkusele ja kogemustele pilvandmetöötluse sektoris. Sel otstarbel peab komisjon asjakohaseks luua pilvandmetöötluse lepinguid käsitleva eksperdirühma, mis tegeleks teenuseosutajate ning tarbijate ja väikeettevõtjate vaheliste pilvandmetöötluse lepingutega. Rühma ülesanded täiendavad komisjoni tööd pilvandmetöötluse teenusepakkujate ja erialasel eesmärgil kasutajate vaheliste pilvandmetöötluse teenustaseme kokkulepete näidistingimuste väljatöötamisel.
            
         
               (6)
            
            
               Lepinguõigusega seotud probleeme, mis mõjutavad tarbijate ja ettevõtete usaldust digitaalse ühtse turu vastu, on komisjon juba käsitlenud Euroopa Parlamendi ja nõukogu määruse ettepanekus Euroopa ühise müügiõiguse kohta (3). Ettepanek sisaldab reegleid „digitaalse infosisu” tarnimiseks, mis katab mõningaid pilvandmetöötluse aspekte. Rühm peaks aitama täiendava töö tegemisel Euroopa ühisest müügiõigusest väljapoole jäävate pilvandmetöötlusküsimuste turvaliste ja õiglaste lepingutingimuste väljatöötamisel tarbijatele ja väikeettevõtjatele.
            
         
               (7)
            
            
               Rühma peaksid kuuluma sidusrühmad, töötajad ja organisatsioonid, kes esindavad pilvandmetöötluse teenusepakkujaid ja kasutajaid, eriti tarbijaid ja väikeettevõtjaid, ning õigusala töötajate ja akadeemiliste ringkondade esindajad, kes on pilvandmetöötluse lepingute või pilvandmetöötluse lepingutele oluliste andmekaitseaspektide asjatundjad. Rühma võib kuuluda ka piiratud hulk sõltumatute üksikisikutena tegutsevaid pilvandmetöötluse suhtes kehtiva lepinguõiguse eksperte. Rühm peaks aitama teha kindlaks pilvandmetöötluse lepingute parimad tavad ning tagada pilvandmetöötluse lepingutingimuste turvalisust ja õiglust.
            
         
               (8)
            
            
               Eksperdirühma liikmete jaoks tuleks kehtestada teabe avaldamise eeskirjad.
            
         
               (9)
            
            
               Isikuandmeid tuleks töödelda vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta.
            
         
               (10)
            
            
               Asjakohane on kindlaks määrata ajavahemik, mille jooksul käesolevat otsust kohaldatakse. Komisjon kaalub sobival ajal, kas on soovitatav seda ajavahemikku pikendada,
            
         ON VASTU VÕTNUD KÄESOLEVA OTSUSE:
   Artikkel 1
   Pilvandmetöötluse lepinguid käsitlev komisjoni eksperdirühm
   Käesolevaga moodustatakse pilvandmetöötluse lepinguid käsitlev komisjoni eksperdirühm, edaspidi „rühm”.
   Artikkel 2
   Ülesanded
   Rühm aitab komisjoni Euroopa ühisest müügiõigusest väljapoole jäävate pilvandmetöötlusküsimuste turvaliste ja õiglaste lepingutingimuste väljatöötamisel tarbijatele ja väikeettevõtjatele. Rühm võtab arvesse olemasolevaid pilvandmetöötluse lepingutingimuste suhtes kehtivaid häid turutavasid ning direktiivi 95/46/EÜ asjakohaseid sätteid.
   Artikkel 3
   Konsulteerimine
   Komisjon võib konsulteerida rühmaga igas küsimuses, mis on seotud tarbijatele ja väikeettevõtjatele osutatavate pilvandmetöötluse teenustega.
   Artikkel 4
   Koosseis ja liikmeks nimetamine
   1.   Rühma kuulub kuni 30 liiget.
   2.   Liikmed on
   
               a)
            
            
               isiklikult nimetatud üksikisikud;
            
         
               b)
            
            
               ühishuve esindavad üksikisikud – näiteks pilvandmetöötluse teenusepakkujate ja tarbijate huvide esindajad või õigusala töötajad;
            
         
               c)
            
            
               pilvandmetöötluse teenusepakkujate, kasutajate või õigusala töötajate organisatsioonid.
            
         3.   Isiklikult nimetatud liikmed nimetab ametisse õigusküsimuste peadirektoraadi peadirektor nende spetsialistide hulgast, kes on pädevad artiklites 2 ja 3 osutatud valdkondades ning kes on vastanud kandideerimiskutsele. Nad tegutsevad sõltumatult ning kirjutavad alla kohustusele tegutseda avalikes huvides ja avaldusele igasuguse huvide konflikti puudumise kohta.
   Ühishuve esindavad üksikisikud ei esinda ühte konkreetset sidusrühma. Nad nimetab ametisse õigusküsimuste peadirektoraadi peadirektor nende sidusrühmade hulgast, kes on pädevad artiklites 2 ja 3 osutatud valdkondades, on vastanud kandideerimiskutsele ning on võtnud kohustuse toetada rühma tööd.
   Organisatsioonid nimetab ametisse õigusküsimuste peadirektoraadi peadirektor nende sidusrühmade organisatsioonide hulgast, kes on pädevad artiklites 2 ja 3 osutatud valdkondades ning kes on vastanud kandideerimiskutsele. Organisatsioonid nimetavad oma esindajad.
   4.   Liikmed, kes ei suuda enam rühma aruteludes tõhusalt osaleda, kes astuvad tagasi või kes ei täida enam käesoleva artikli lõikes 3 või aluslepingu artiklis 339 sätestatud tingimusi, võidakse nende ülejäänud ametiajaks asendada.
   5.   Rühma liikmete nimed avaldatakse komisjoni eksperdirühmade ja muude sarnaste üksuste registris (edaspidi „register”). Üksikisikute puhul, kes esindavad ühishuve, tuuakse välja sidusrühm, mida nad esindavad.
   6.   Isikuandmeid kogutakse, töödeldakse ja need avaldatakse vastavalt määrusele (EÜ) nr 45/2001.
   7.   Rühma liikmed nimetatakse ametisse terveks käesoleva otsuse kohaldamisajaks.
   Artikkel 5
   Töökord
   1.   Eksperdirühma eesistuja on komisjoni esindaja.
   2.   Komisjoni esindaja võib luua alarühmi, mille eesmärk on uurida konkreetseid küsimusi, mis on seotud tarbijate ja väikeettevõtjate pilvandmetöötluse lepingutega, eriti direktiivi 95/46/EÜ pilvandmetöötluse lepinguid puudutavate sätete rakendamisega. Alarühmad saadetakse pärast ülesannete täitmist laiali.
   3.   Komisjoni esindaja võib kutsuda rühma töös osalema eksperte, kes ei kuulu rühma, kuid kes on antud küsimuses pädevad. Lisaks võib komisjoni esindaja anda vaatleja staatuse üksikisikutele, eksperdirühmade horisontaalsete eeskirjade eeskirja 8 lõikes 3 määratletud organisatsioonidele ja kandidaatriikidele (4).
   4.   Rühma liikmed ja nende esindajad ning kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust, samuti komisjoni otsuse 2001/844/EÜ, ESTÜ, Euratom (5) lisas sätestatud komisjoni turvaeeskirju seoses ELi salastatud teabe kaitsmisega. Kõnealuste nõuete rikkumise korral võib komisjon võtta kõik asjakohased meetmed.
   5.   Rühm ja selle allrühmad kohtuvad komisjoni ruumides. Komisjon tagab sekretariaaditeenuste osutamise. Eksperdirühma või selle alarühmade koosolekutel võivad osaleda komisjoni ametnikud, kellel on huvi rühma tegevuse vastu.
   6.   Komisjon avaldab rühma tegevuse kohta kõik asjaomased dokumendid (näiteks päevakorrad, protokollid ja osalejate esildised) kas registri või registris asjakohasele veebisaidile viitava lingi kaudu.
   Avaldamisel võib ette näha erandeid juhul, kui dokumendi avalikustamine kahjustaks Euroopa Parlamendi ja nõukogu määruse (EÜ) nr 1049/2001 (6) artiklis 4 kindlaksmääratud avaliku või erahuvi kaitset.
   Kõik saavutatud tulemused ja tulemuste omandiõigused, sealhulgas autoriõigus ja muud intellektuaal- ja tööstusomandiõigused, kuuluvad üksnes Euroopa Liidule, kes võib neid kasutada, avaldada, loovutada või üle anda oma tahte kohaselt, ilma geograafiliste või muude piiranguteta, välja arvatud juhul, kui tööstus- või intellektuaalomandiõigused olid olemas juba enne rühma tööga liitumist („olemasolevad õigused”) ning olemasolevad õigused olid komisjonile kirjalikult deklareeritud enne rühma tegevuses osalemist.
   Artikkel 6
   Koosolekute kulud
   1.   Rühma tegevuses osalejatele ei maksta osutatud teenuste eest tasu.
   2.   Komisjon hüvitab liikmetele rühma tegevusega seotud reisi- ja vajaduse korral elamiskulud vastavalt komisjoni välisekspertide kulude hüvitamise korrale.
   3.   Koosolekute kulud hüvitatakse aastaeelarve piires, mille eraldavad eksperdirühmale komisjoni asjaomased talitused.
   Artikkel 7
   Kohaldamine
   1.   Käesolevat otsust kohaldatakse kuni 1. juulini 2016. Komisjon võib enne nimetatud kuupäeva teha otsuse kohaldamisaja võimaliku pikendamise kohta.
   
      Brüssel, 18. juuni 2013
      
         
            Komisjoni nimel
         
         
            asepresident
         
         Viviane REDING
      
   
   
      (1)  KOM(2012) 529 (lõplik).
   
      (2)  EÜT L 281, 23.11.1995, lk 31.
   
      (3)  KOM(2011) 635 (lõplik).
   
      (4)  Vt http://ec.europa.eu/transparency/regexpert/PDF/SEC_2010_EN.pdf
   
      (5)  EÜT L 317, 3.12.2001, lk 1.
   
      (6)  EÜT L 145, 31.5.2001, lk 43.